钦定古今图书集成/理学汇编/经籍典/第066卷 > 《大衍索隐》三卷
## 钦定古今图书集成/理学汇编/经籍典/第066卷 > 《大衍索隐》三卷

### 按易东自序天地之数五十有五而大衍五十先儒于此每失之凿独朱子以五乘十之说近之至于四十有九率不过归之虚一而已未有得夫五十数与

四十九之全者，予窃病焉。比游浙右，有谓邵子先天
两仪、四象、八卦，合四十九所虚之一，是为太极。其说
虽异先儒，要无牵合傅会之病。予始以为大衍之说
不过此耳。徐而思之，则于《易》中天地五十五数尚有
未合，固已疑之。未几，复得河南杨氏《大衍本原》，谓四
十九与五十皆天地之数，各再自乘，而以中数自乘
除之者，始知四十九真为四十九，五十真为五十，非
强合之也。噫！杨氏之说似矣，然其为数，必再自乘，又
以中数除而后得，虽无牵强，颇非简易，未必圣人作
《易》初意。尝以管见求之，亦既得其说之一二矣，而犹
以为未也。思之思之而又思之，一旦豁然若有遭于
神明之通者，然后知五十四十九皆天地之数，合而
衍之，其耦其奇，自然而成，至简至《易》，而四十之奇之
策，三百八十四爻，以至万有一千五百二十之数，胥
此焉出也。呜呼！何其数之神如此，妙如此，契合如此，
而古人曾未及之耶？抑尝有知之者，而其说不传耶？
是未可知也。或曰：“若子之说，则圣人作《易》之初意果
在是，而他说可废耶？”曰：“《易》道无穷，识见有限，圣人作
《易》，取此四十九、五十之数，以神蓍卦之用，而天理人
物之理，无所能逃，岂予之浅见，遽可以尽圣人之本
心乎？且予方其得以五衍之之说也，固未知以数乘
除之说也；方其得以数乘除之说也，又未知有合而
衍之之说也。安知后之学者，其说有不出于予之上
者乎？”若但以先儒之说病予，则咎虽有所不辞，理亦
当仁不逊云。

### 赵采周易折衷二十三卷

### 按采自序易该象数理未作之前其体因象数而立既作之后其理由象数而显大传曰河出图洛出书圣人则之河图洛书为天地自然之文象数之大原

也。二图之象皆九位，故伏羲则之画为长短之九画，
成乾坤二卦之小成。由乾坤而八卦，八卦而六十四
卦。以左右交互而观，则两卦得十八画二九也，是为
先天图，邵子所谓“交易之易”也。文王则之，变伏羲之
卦次，分上下之二经。上经卦三十，下经三十四，以一
反一覆而观，除八正卦外，五十六卦只成二十八卦。
上经得十八卦，下经亦得十八卦，二九也，是为后天
《易》，程子所谓变易之易也。或曰：伏羲既因象推数，而
作先天交易之《易》矣，文王又因象推数，而作后天变
易之《易》，何哉？《大传》曰：“《易》之兴也，其于中古乎？作《易》者，
其有忧患乎？”夫子盖谓文王当殷末世，忧患而兴此
《易》也，曷为见其忧患？今观后天反对卦，如《泰》反为《否》，
《剥》反为《复》，《晋》反为《明夷》，《夬》反为《姤》，《既济》反为《未济》。举
一二以类推，则文王实忧虑天下后世，阴阳祸福之
相为倚伏，治乱安危之相为消长，君子小人之相为
进退，只在一反复间，故示人以用九，扶阳而抑阴，为
君子谋，不为小人谋，为转移造化之机。此上下经所
以皆寓用九之意，岂出于圣人之智巧？皆倚天地自然之象而加一倍焉耳。自古圣王之致治皆用九，如
舜命九官，禹之《九功》《九叙》《九歌》是已。是以周公作爻
辞，于乾卦首发用九之义，夫子翼之曰：“天德不可为
首也。”曰：“乾元用九，天下治也。”曰：“乾元用九，乃见天则
于九。”曰：天则其可过哉？过则其亢矣。又于《大传》三陈
九卦，“以明文王处忧患之道。《上经》取三卦而陈之，用
一九也。《下经》取六卦而陈之，用二九也。此夫子因数
推理而作《十翼》”也。呜呼！《易》更三圣，而象数义理始备。
自夫子殁千数百年，论《易》者各据己见，泥象数者流
于诡怪，说义理者沦于空寂，而圣人忧患作易之旨
昧矣。至宋有康节、邵子，推明羲文之卦画，而象数之
学著。有伊川程子，推衍夫子之意，而卦画之理明。洎
武彝朱文公作《本义》，厘正《上、下经》十翼而还其旧；作
《启蒙》，本邵子而发《先天》。虽《本义》专主卜筮，然于门人
问答，又以为《易》中先儒旧说皆不可废，但互体、五行、
纳甲、飞伏之类未及致思耳。故愚以为今时学者之
读《易》，当由邵、程、朱三先生之说，溯而上之，以会羲、文、
周、孔之心，庶几可与言《易》矣。然邵子无《易解》，其说仅
见于《观物篇》。故愚是集以程、朱《传》义为主，而附以鄙
见，间亦窃取先儒象数变互，以资发明。虽然，俗士口
《易》，贤人体《易》，圣人忘《易》。孟子著书，未尝及《易》，邵子以
为《易》道存焉，且以为善用《易》，人能用《易》，是为知《易》。呜
呼！韦编三绝，企东家之无过；蠹简百年，慨西伯之有
忧。愚虽衰老，愿就有道而正焉。后学潼川赵采德亮
自序。